《三山》
宋代·马之纯

九华境上曾亲历，五老峰前亦屡过。
不似三山殊媚好，何须千仞极嵯峨。
翠围宛似屏间画，绿折全如水上波。
况与沧江苦相近，见来心眼定如何。

作者简介：婺州东阳人，字师文，号野亭。孝宗隆兴元年进士。知徽州比较务。受知张栻，潜心经籍，究极六经诸子百家，人称茂陵先生。宁宗庆元间主管江东转运司文字。有《尚书中庸论语说》、《周礼随释》、《左传类编》、《纪事编年》及诗文集。